Feliksas Tiškevičius

Feliksas Tiškevičius (, 1869 m. liepos 19 d. Lentvaryje – 1933 m. balandžio 14 d. Paryžiuje, Prancūzija) – Lietuvos bajoras, didikas, Lelijos herbo grafas.

Biografija 

Kilęs iš Lietuvos didikų Tiškevičių giminės antrosios Biržų šakos. Tėvas Juozapas Tiškevičius. Motina Sofija Horvataitė. Broliai Juozapas (vyresnysis), Aleksandras, Vladislovas, Juozapas ir Antanas Tiškevičiai.

Šeima 
Žmona (1893 m.) Antanina Sofija Loncka-Tiškevičienė (1870 m. sausio 27 d. Posadove, Lenkija – 1953 m., Monrealyje, Kanada).

Vaikai:
 Juozapas Tiškevičius (Józef Tyszkiewicz) (gimė ir mirė 1893 m. Palangoje)
 Marija Teresė Tiškevičiūtė (Maria Teresa Tyszkiewicz) (1894 m. Palangoje – 1935 m. Varšuvoje)
 Sofija Tiškevičiūtė (Zofia Tyszkiewicz) (1896 m. Palangoje – 1945 m. Romoje) – vienuolė uršulietė Romoje
 Marija Kristina Tiškevičiūtė-Mielžinska (Maria Krystyna Tyszkiewicz-Mielżynska) (1897 m. lapkričio 4 d. Palangoje – 1932 m. birželio 16 Drezdene.
 Alicija (Alicja) (1899 m. Palangoje – 1944 m. Varšuvoje) – mirė po sužeidimo Varšuvos sukilimo metu
 Jonušas Marija Tiškevičius-Lonckis (Janusz Maria hr. Tyszkiewicz-Łącki) (1900–1987) – įvaikintas Stanislovo Lonckio, motinos brolio
 Antanina Tiškevičiūtė (Antonina Tyszkiewicz) (1903 m. Palangoje – 1921 m. Palangoje) – buvo palaidota Palangos rūmų koplyčioje. 1955 m. palaikai perkelti į Palangos miesto kapines
 Feliksas Tiškevičius-Lonckis (Feliks hr. Tyszkiewicz-Łącki) (1905–1970) – įvaikintas Stanislovo Lonckio, motinos brolio
 Stanislovas Marija Tiškevičius (Stanisław Maria Tyszkiewicz) (1907–1974) – Palangos dvaro paveldėtojas
 Alfredas Marija Tiškevičius (Alfred Tyszkiewicz) (1913–2008) – Palangos miesto garbės pilietis

Dvarai 

Paveldėjo Palangos dvarą, rūpinosi tolesne kurorto plėtra, statė naujas vilas, įrengė artezinį šulinį, įkūrė krautuvę, pastatė kurhauzą, kuriame veikė viešbutis, skaitykla, biliardinė ir kazino. 1897–1902 m. netoli Birutės kalno pastatė naujus dvaro rūmus (dab. Gintaro muziejus) ir įkūrė parką, kurį suprojektavo prancūzų parkų architektas-dendrologas Eduardas Fransua Andrė. Surinko unikalią senovės gintarinių papuošalų kolekciją, kuri aukštai buvo įvertinta 1900 m. Paryžiaus parodoje. 1936 m. šią kolekcija grafienė Antanina Tiškevičienė padovanojo Kretingos muziejui. Šiandien ji eksponuojama Palangos gintaro muziejuje.

Buvo pagrindinis naujos Palangos bažnyčios fundatorius, suteikė patalpas „Saulės“ draugijos mokyklai, dovanojo pastatą Palangos gimnazijai.

Šaltiniai 

 Julius Kanarskas. Palangos Švč. Mergelės Marijos Ėmimo į dangų bažnyčios fundatoriai grafai Tiškevičiai. – Palanga. Švč. Mergelės Marijos Ėmimo į dangų bažnyčia: istorijos, architektūros, meno kūrinių, archyvų tyrimai / sudarė Danutė Mukienė. – [Vilnius]: Regionų kultūrinių iniciatyvų centras: Lietuvos dailės muziejus (Vilnius: Petro ofsetas), 2007. – P. 115–127.

Nuorodos 
 Palangos gintaro miziejus 

Tiškevičiai